**Seksuaalisuus ja seksi – PowerPoint esityksen taustatiedot**

PowerPoint esitys aiheesta löytyy omana tiedostona. Tässä lyhyt kuvaus teemaan ja toteutukseen.

**Tavoitteena on:**

- Osallistujat saavat perustietoa seksuaalisuudesta ja seksistä.

- Ymmärtävät seksuaalisuuden olevan osa kokonaisvaltaista terveyttä ja hyvinvointia

- Rohkenevat keskustelemaan ja kommentoimaan aihetta.

- Oppivat, ettei ole oikeaa ja väärää tapaa toteuttaa omaa seksuaalisuuttaan

**Toteutuksessa huomioitavaa:**

* Seksuaalisuus aiheena kiinnostaa ja samalla on hämmentävä aihe puhua avoimesti.
* Vetäjän on tärkeä perehtyä aiheeseen ennakolta ja samalla luoda rento ilmapiiri, jossa osallistujat rohkenevat osallistumaan keskusteluun. Voi käyttää kortteja apuna motivoinnissa, jotta saa ryhmässä puheen alkuun. Katso kohdasta **Toiminnalliset menetelmät**, mitä kortteja olemassa.
* Vuorovaikutus vetäjän ja ryhmän välillä kannattaa käynnistää heti alusta. Kerrotaan, että tarkoituksena on yhdessä pohtia asiaa, ei pelkästään luennoida aiheesta.
* Hyvillä, tilanteeseen sopivilla kysymyksillä saa ryhmän mukaan kommentoimaan ja kertomaan ajatuksiaan.  Huumori on hyvä apu, muista silti säilyttää ammatillisuus.
* Voit kysyä lapsuuteen liittyvistä asioista, esimerkiksi: Miten kotona puhuttiin seksuaalisuuteen liittyvistä asioista?  Missä tilanteissa niistä puhuttiin? Näittekö kotona vanhempien välillä hellyydenosoituksia, tai pidettiinkö sinua sylissä pienenä yms. Mistä sinä sait tietää seurusteluun tai ehkäisyyn liittyvistä asioista.  Mistä ylipäätänsä sait tietoa seksuaalisuuteen ja seksiin liittyen? Kertoiko sinulle kukaan yöllisistä siemensyöksyistä tms. Miten koulussa asioista puhuttiin, kuka niistä puhui?  Näillä kysymyksillä saat ryhmän tulemaan mukaan. Aina siellä joukossa on joku, joka uskaltaa kertoa ja se kannustaa muita. PowerPoint esityksessä on kysymyksiä, niitä on hyvä pohtia, kun valmistautuu esitykseen ja käyttää esityksen kuluessa keskustelun virittäjänä.
* Samalla tavoin voi keskustella seurusteluun ja parisuhteeseen liittyvistä kysymyksistä ja kannustaa ryhmäläisiä olemaan avoin vuorovaikutuksessa. Kukaan ei ole ajatustenlukija. Kerro minäviesteistä ja tavasta puhua tunteista. Kehota sanomaan ääneen, että kumppani on ihana tai että rakastaa häntä. Parisuhde tarvitsee huolenpitoa ja siksi on hyvä muistaa arjessa sanoa toiselle, miten tärkeä hän on. On sitten kyse kumppanista tai lapsesta.
* Tilaisuudessa on lupa olla myös hiljaa ja kuunnella. Älä pakota osallistumaan, jos joku ei sitä halua. Seuraa ryhmän reaktiota ja toimi sen mukaan.